**П Р А В И Л Н И К**

**о накнади за оверу потписа бирача који подржи изборну листу кандидата за народне посланике, предлог кандидата за председника Републике, односно изборну листу кандидата за одборнике јединице локалне самоуправе[[1]](#footnote-1)**

**Члан 1.**

Овим правилником прописује се износ и начин плаћања накнаде за оверу потписа бирача који подржи изборну листу кандидата за народне посланике, предлог кандидата за председника Републике, односно изборну листу кандидата за одборнике јединице локалне самоуправе.

**Члан 2.**

За оверу потписа бирача који подржи изборну листу кандидата за народне посланике, предлог кандидата за председника Републике, односно изборну листу кандидата за одборнике јединице локалне самоуправе пред основним судом или општинском, односно градском управом плаћа се накнада у износу од 30 динара.

За оверу потписа бирача који подржи изборну листу кандидата за народне посланике, предлог кандидата за председника Републике, односно изборну листу кандидата за одборнике јединице локалне самоуправе пред јавним бележником плаћа се накнада у износу од 30 динара, која обухвата и порез на додату вредност.

Јавном бележнику не припадају друге награде ни накнаде које су предвиђене Јавнобележничком тарифом.

**Члан 3.**

Накнаду за оверу потписа бирача плаћа подносилац изборне листе, односно предлога кандидата за председника Републике, које је бирач подржао.

Ако коалиција политичких странака подноси изборну листу, односно предлог кандидата за председника Републике, чланице коалиције солидарно су обавезне за плаћање накнаде. Исто важи и ако изборну листу, односно предлог кандидата за председника Републике подноси група грађана.

**Члан 4.**

Ако оверу потписа бирача врши основни суд, накнада за оверу потписа плаћа се на рачун прописан за уплату судске таксе и приход је буџета Републике Србије.

Ако оверу потписа бирача врши општинска, односно градска управа, накнада за оверу потписа плаћа се на рачун прописан за уплату административне таксе и приход је буџета Републике Србије.

Ако оверу потписа бирача врши јавни бележник, накнада за оверу потписа плаћа се на рачун јавног бележника.

Потпис бирача не може се оверити пре него што накнада буде плаћена.

**Члан 5.**

Даном ступања на снагу овог правилника престају да важе Правилник о накнади за оверу потписа бирача који подржи изборну листу за избор народних посланика („Службени гласник РС”, бр. 12/16 и 70/20), Правилник о накнади за оверу потписа бирача који подржавају предлог кандидата за председника Републике („Службени гласник РС”, број 11/17) и Правилник о накнади за оверу потписа бирача који подржи изборну листу за избор одборника („Службени гласник РС”, бр. 12/16 и 70/20).

**Члан 6.**

Овај правилник ступа на снагу наредног дана од дана објављивања у „Службеном гласнику Републике Србије”.

1. „Службени гласник РС“, број 16/22. [↑](#footnote-ref-1)